(Ministru kabineta

2014. gada

rīkojums Nr.       )

**Latvijas tūrisma attīstības pamatnostādņu 2014.–2020. gadam**

**kopsavilkums**

Latvijas tūrisma attīstības pamatnostādnes 2014.–2020. gadam (turpmāk – pamatnostādnes) ir vidēja termiņa politikas plānošanas dokuments. Pamatnostādņu izstrādē ņemti vērā konceptuālie virzieni, kas ietverti Latvijas tūrisma mārketinga stratēģijā 2010.–2015. gadam (apstiprināta Tūrisma attīstības aģentūrā 2010. gada 16. maijā), Latvijas preču un pakalpojumu eksporta veicināšanas un ārvalstu investīciju piesaistes pamatnostādnēs 2013.–2019. gadam (apstiprinātas ar Ministru kabineta 2013. gada 17. jūnija rīkojumu Nr. 249 "Par Latvijas preču un pakalpojumu eksporta veicināšanas un ārvalstu investīciju piesaistes pamatnostādnēm 2013.–2019. gadam") un Nacionālajā attīstības plānā 2014.–2020. gadam (apstiprināts Saeimā 2012. gada 20. decembrī).

Pamatnostādnēs analizēta esošā situācija tūrisma jomā Latvijā un pasaulē, identificēti ietekmējošie faktori un izaicinājumi, kā arī analizēts veiktais ieguldījums tūrisma jomā Latvijā. Raksturoti konkurētspējīgākie tūrisma veidi un izvērtēts, kuri no tiem spēj sniegt lielāko ieguldījumu pamatnostādnēs izvirzīto mērķu sasniegšanai. Pamatnostādnēs ietverts arī reģionālais tūrisma novērtējums – izvērtēts esošais tūrisma piedāvājums un tā attīstības potenciāls Latvijas reģionos, kā arī noteiktas vajadzības konkurētspējīgāko tūrisma veidu attīstībai konkurētspējīgākajos reģionos.

**1. Risināmā jautājuma būtība**

Tūrisms Latvijā ir uzskatāms par vienu no valsts ekonomiskās attīstības iespējām un pakalpojumu nozares prioritātēm, jo ir nozīmīgs eksporta ienākumu avots, kas palielina valsts iekšzemes kopproduktu. 2012. gadā tūrisma pakalpojumi veidoja 580,5 milj. EUR jeb 16,5 % no kopējā pakalpojumu eksporta un 4,3 % no kopējā preču un pakalpojumu eksporta. Tūrisma nozarei ir liels multiplikatora efekts – tās izaugsme stimulē pieprasījumu pēc ēdināšanas, transporta, veselības aprūpes, izklaides un tirdzniecības pakalpojumiem. Saskaņā ar Centrālās statistikas pārvaldes satelītkontu aprēķiniem tūrisma raksturīgo nozaru īpatsvars kopējā pievienotajā vērtībā 2010. gadā veidoja 5,3 %.

Esošajos globalizācijas un saasinātās konkurences apstākļos Latvijai nepieciešams identificēt savas konkurētspējīgās priekšrocības, lai attīstītu tūrisma produktus un teritorijas ar lielāku ilgtspējīgas attīstības potenciālu. Latvijas tūrisma nozare šobrīd saskaras ar problēmām, kas saistītas ar neatbilstošas kvalitātes tūrisma produktu piedāvājumu, izteiktu sezonalitāti un tās radītajām apgrozījuma svārstībām, kā arī vienotas attīstības vīzijas trūkumu.

Lai nodrošinātu turpmāko tūrisma nozares attīstību, publiskās aktivitātes tūrisma nozarē nepieciešams fokusēt uz tūrisma veidiem un teritorijām, kas veiksmīgi piesaista ceļotājus, mazina sezonalitātes efektu, kā arī nodrošina tūrisma produktu ienesīguma un eksporta pieaugumu.

**2. Piedāvātais risinājums**

Par vienu no nozares attīstības pamatuzdevumiem tiek izvirzīta tūrisma produktu attīstība un konkurētspējas nodrošināšana. Turpmāk tūrisma produktu attīstībai ir jābalstās uz septiņām pamatvērtībām – kvalitāte, ilgtspēja (t. sk. videi draudzīgo tehnoloģiju un pieeju ieviešana), individualizācija, augsta pievienotā vērtība, sadarbība, tūristu iesaiste/pieredzes gūšana un sadarbība konkurētspējas nodrošināšanai.

Par tūrisma attīstības politikas mērķi ir noteikta ilgtspējīga Latvijas tūrisma attīstība, veicinot tūrisma pakalpojumu konkurētspējas palielināšanos ārvalstu tirgos.

Tiek noteikti šādi galvenie rīcības virzieni:

1) veicināt konkurētspējīgu tūrisma produktu attīstību, atbalstot jaunu, inovatīvu tūrisma produktu izstrādi ar augstāku pievienoto vērtību, t. sk. attīstot infrastruktūru, veicinot reģionālo tūrisma puduru veidošanos un Latvijas tūrisma produkta iekļaušanu kopējā Baltijas jūras reģiona valstu tūrisma piedāvājumā;

2) veicināt tūrisma produktu kvalitātes uzlabošanos, t. sk. nodrošinot labāku nozares tiesisko regulējumu un atbalstu gan tūrisma komersantiem, gan produktu patērētājiem;

3) nodrošināt Latvijas tūrisma piedāvājuma atpazīstamību mērķa tirgos, īpaši izmantojot mūsdienīgus saziņas līdzekļus.

Latvijai ir resursi un potenciāls ne tikai tradicionālo uz kultūras un dabas resursiem balstīto tūrisma produktu attīstībai, bet arī produktu attīstībai ar augstāku pievienoto vērtību, piemēram, *MICE* (kopīgs apzīmējums vairākiem darījumu tūrisma veidiem – no "*Meeting, Incentive travel, Conferences, Exhibitions*") un veselības tūrisma attīstībai. Jāveicina abu minēto tūrisma produktu grupu attīstība ne tikai eksportam, bet arī iekšējam patēriņam – attīstīts vietējais tūrisms sniedz ievērojamu pozitīvu ietekmi uz nozares attīstību kopumā, "sildot" tirgu, pozitīvi ietekmējot kvalitātes līmeni, turklāt vietējais tūrisms spēj konkurēt ar izejošo tūrismu, tādējādi samazinot naudas līdzekļu aizplūšanu no valsts.

Tiek noteikti šādi galvenie sasniedzamie politikas rezultāti:

1) ārvalstu vairākdienu ceļotāju skaita pieaugums;

2) vidējās noslodzes (gultas vietu noslogojums) palielināšanās tūristu mītnēs ārpus vasaras sezonas (t.i., izņemot jūniju, jūliju un augustu);

3) viena ārvalstu vairākdienu ceļotāja diennakts vidējo izdevumu pieaugums;

4) ārvalstu vairākdienu ceļotāju kopējo izdevumu pieaugums gadā.

Tiek izvirzīti šādi rīcības virzieni un uzdevumi politikas mērķa sasniegšanai:

1) infrastruktūras attīstība tūrisma izaugsmei;

### 2) reģionālo tūrisma puduru veidošanas veicināšana;

### 3) Latvijas tūrisma produkta iekļaušana kopējā Baltijas tūrisma piedāvājumā;

### 4) kvalitātes attīstība;

## 5) atpazīstamības veicināšana.

**3. Nepieciešamais finansējums un paredzētais finansējuma avots**

Pamatnostādnēs noteiktos uzdevumus un pasākumus 2014. un 2015. gadā atbildīgās institūcijas īsteno tām piešķirto valsts budžeta līdzekļu ietvaros. Pamatnostādnēs paredzēto pasākumu izpildei plānots piesaistīt Eiropas Savienības struktūrfondu finansējumu. Kopējais Eiropas Savienības struktūrfondu finansējums septiņiem gadiem indikatīvi veido 151,85 milj. *euro* (attiecīgi 21,7 milj. *euro* gadā). Pamatnostādņu ieviešanai 2016. gadā papildus nepieciešami valsts budžeta līdzekļi 100 000 *euro* apmērā, bet turpmākajos gados – 95 100 *euro* apmērā.

Jautājums par papildu valsts budžeta līdzekļu piešķiršanu 2016. gadā un turpmākajos gados tiks skatīts Ministru kabinetā kopā ar visu ministriju un centrālo valsts iestāžu jauno politikas iniciatīvu pieprasījumiem valsts budžeta projekta un vidējā termiņa budžeta ietvara sagatavošanas procesā.

Ekonomikas ministrs V.Dombrovskis

Vīza:

valsts sekretārs M.Lazdovskis

16.05.2014 08:52

786

J.Volberts

67013021; Janis.Volberts@em.gov.lv